Návrh na zmenu uznesenia vlády SR č. 951  z 3. októbra 2001 k analýze vývoja zadlženosti krajských úradov v roku 2001 a návrhu na riešenie

	V zmysle zákona č. 301/1999, ktorým sa mení a dopĺňa zákon SNR č. 542/1990 Zb. o štátnej správe v školstve a školskej samospráve v znení neskorších predpisov a  zákona SNR č. 347/1990 Zb. o organizácii ministerstiev a ostatných ústredných orgánov štátnej správy SR v znení neskorších predpisov bola zriadená Štátna školská inšpekcia ako samostatný orgán štátnej správy v pôsobnosti rezortu školstva. Jej organizačnou súčasťou sú školské inšpekčné centrá.

	Delimitácia Štátnej školskej inšpekcie v súlade s nadobudnutím účinnosti zákona č. 301/1999 bola uskutočnená  k 1. januáru 2000. K uvedenému dátumu boli školskí inšpektori delimitovaní z pôsobnosti odborov školstva krajských a okresných úradov do rozpočtovej organizácie so sídlom v Bratislave. Práva a  povinnosti z pracovnoprávnych vzťahov školských inšpektorov okresných úradov, krajských úradov a ministerstva, ktoré vznikli podľa dovtedy platných predpisov, prešli od 1. januára 2000 na Štátnu školskú inšpekciu. Na základe usmernenia Ministerstva vnútra SR, ktoré metodicky  riadilo činnosť školských inšpektorov, boli uzatvorené delimitačné protokoly medzi jednotlivými krajskými úradmi a Ministerstvom školstva SR. 

	Vzhľadom na problémy, ktoré sa riešili v súvislosti s uzatvorením delimitačných protokolov medzi jednotlivými krajskými úradmi a Ministerstvom školstva SR, bola delimitácia rozpočtu z kapitol jednotlivých krajských úradov do rozpočtu kapitoly MŠ SR vykonaná až v mesiaci júli 2000, t. j. v čase, kedy už boli uzatvorené návrhy štátneho rozpočtu jednotlivých kapitol na rok 2001. Celková čiastka, ktorá mala byť delimitovaná z rozpočtov krajských úradov do rozpočtu MŠ SR, predstavovala finančný objem vo výške 48 921 000,- Sk. Z toho tovary a ďalšie služby predstavovali objem  vo výške 6 655 000,- Sk.   Ministerstvo financií SR do návrhu štátneho rozpočtu na rok 2001 zapracovalo delimitáciu  v oblasti miezd a odvodov, výdavky  v oblasti tovarov a ďalších služieb sa z dôvodu problémov pri odstránení delimitačných protokolov do vládneho návrhu štátneho rozpočtu na rok 2001 nepremietli.
	
	MŠ SR preto požiadalo o riešenie tejto nepriaznivej situácie Ministerstvo financií SR, aby na základe rozpočtového opatrenia povolilo prekročiť limit výdavkov kapitoly školstva   o 6 588 000,- Sk.  Rozdiel vo výške 67 000,- Sk  predstavuje zníženie finančných prostriedkov   o 1 % oproti pôvodne uplatňovanej sume 6 655 000,- Sk, nakoľko Ministerstvo financií SR v rozpise rozpočtu na r. 2001 uplatnilo 1 %-né zníženie výdavkov tovarov a ďalších služieb oproti schválenému rozpočtu na r. 2000. MŠ SR na základe rokovaní s Ministerstvom financií SR hľadalo spôsob, ako riešiť nedofinancovanie Štátnej školskej inšpekcie, a preto do 30.6.2001  bolo pre kapitolu školstva znížené časové viazanie výdavkov z 55 % na 54,6 % a k 30. 9. 2001 zo 69,- % na 68,4 %. Vláda na svojich zasadnutiach v dňoch 26.9. a 3.10.2001 prerokovala materiál „Predpoklady plnenia štátneho rozpočtu v roku 2001 a návrhy na riešenie vybraných výdavkových titulov“. V súvislosti s prerokúvaním materiálu vláda neprijala rozhodnutie o ďalšom viazaní výdavkov štátneho rozpočtu v roku 2001. Vyššie uvedené riešenie Ministerstva financií SR na základe rozhodnutia vlády už nemalo opodstatnenie. Taktiež riešenie situácie formou zníženia rozpočtu krajským úradom v prospech MŠ SR nie je možné, nakoľko nedostatok finančných prostriedkov krajských úradov sa prejavuje ich vysokým zadĺžením. 

	S prihliadnutím na tieto skutočnosti MŠ SR navrhuje doriešiť problémy súvisiace s delimitáciou finančných prostriedkov pre Štátnu školskú inšpekciu  znížením sumy              1 100 000 000,-  Sk o 6 588 000,- Sk z finančných prostriedkov navrhovaných na riešenie vývoja zadĺženosti krajských úradov v roku 2001, konkrétne znížením sumy určenej pre správu krajských úradov.
	
	Ministerstvo školstva súčasne predkladá návrh na zmenu uznesenia vlády Slovenskej republiky č. 951 z 3. októbra 2001 k analýze vývoja zadlženosti krajských úradov v roku 2001 v bode B.1., ktorý ukladá  ministerke financií uvoľniť finančné prostriedky z kapitoly Všeobecná pokladničná správa v celkovej sume  1 100 000 000,- Sk na sumu 1 093 412 000,- Sk do kapitol krajských úradov nasledovne:

	Krajský úrad v Bratislave                                 130 321 000,-  Sk
	Krajský úrad v Trnave                                      112 427 000,-  Sk
	Krajský úrad v Trenčíne       		               108 476 000,-  Sk
	Krajský úrad v Nitre				   136 985 000,-  Sk
	Krajský úrad v Žiline				   135 902 000,-  Sk
	Krajský úrad v Banskej Bystrici	               118 158 000,-  Sk
	Krajský úrad v Prešove                                     183 007 000,-  Sk
	Krajský úrad v Košiciach	                           168 136 000,-  Sk

	Finančnú čiastku vo výške 6 588 000,-  Sk, o ktorú by boli upravené kapitoly krajských úradov, navrhujeme uvoľniť do kapitoly Ministerstva školstva SR na doriešenie situácie Štátnej školskej inšpekcie v kategórii 630 – Tovary a ďalšie služby.

	Záverom uvádzame,  že Ministerstvo školstva SR nemohlo uvedené riešenie navrhnúť v skoršom termíne, nakoľko analýza vývoja zadlženosti  krajských úradov v roku 2001 a návrh na jej riešenie bol prerokúvaný súčasne s návrhom na viazanie a následné uvoľnenie rozpočtov jednotlivých kapitol.